মাঝপথে ফিরছেন মমতা! সময়ের আগেই কলকাতা ছাড়ছেন মেসি?

কলকাতা: তখন মাঠে এসে পৌঁছননি মুখ্যমন্ত্রী মমতা বন্দ্যোপাধ্যায় (Mamata Banerjee), শাহরুখ খানরা (Shah Rukh Khan)। তাঁর আগেই সল্টলেকের যুবভারতী ক্রীড়াঙ্গন (Yuba Bharati Krirangan) থেকে বের করে নিয়ে যাওয়া হওয় লিওনেল মেসিকে (Lionel Messi)। আর্জেন্টাইন ফুটবল তারকার এই মাঠে যেসব কর্মসূচি ছিল, তাতে আচমকা বদল আনা হয়। খব কম সময় মেসি এই মাঠে থাকেন এবং তিনি মাঠে ছাড়ার পরেই ক্ষুব্ধ দর্শকরা জলের বোতল ছুড়তে থাকেন মাঠের মধ্যে, শুরু হয় চরম বিশৃঙ্খলা।

সূত্রের খবর, স্টেডিয়ামে যাওয়ার জন্য বেরোলেও মেসির বেরিয়ে যাওয়ার খবর পেয়ে মাঝপথ থেকেই ফিরে যাচ্ছেন মুখ্যমন্ত্রী মমতা বন্দ্যোপাধ্যায়। বলিউডের বাদশা কলকাতা পৌঁছলেও তাঁর আসার আগেই মেসি স্টেডিয়াম ছাড়েন। সূত্রের খবর, সময়ের আগেই কলকাতা ছেড়ে হায়দরাবাদের উদ্দেশ্যে রওনা দেবেন এই ফুটবল তারকা।

আরও পড়ুন: হাইপ্রোফাইল ভিড়ে অদৃশ্য মেসি! ভক্তদের ক্ষোভে রণক্ষেত্র যুবভারতী

শনিবার সকাল ঠিক ১১টা ৩০ মিনিটে যুবভারতীতে ঢোকে মেসির গাড়ি। তাঁর সঙ্গে ছিলেন লুইস সুয়ারেজ এবং রদ্রিগো ডি’পল। এদিন মাঠে পৌঁছনোর পর মেসিকে ঘিরে ধরেন অন্তত ৭০ থেকে ৮০ জন। বিভিন্ন কর্তারা ঘিরে রাখেন তাঁকে। মোবাইল ও ক্যামেরা হাতে ছবি তুলতে ব্যস্ত হয়ে পড়েন অনেকেই। গ্যালারি থেকে তখনও মেসিকে দেখা যাচ্ছিল না। টিকিট কেটে মাঠে আসা দর্শকদের ভরসা ছিল স্টেডিয়ামের তিনটি জায়ান্ট স্ক্রিন।

এরপর সকাল ১১টা ৫২ মিনিটে মেসিকে মাঠ থেকে বের করে নিয়ে যাওয়া হয়। তারপরেই পরিস্থিতি আরও উত্তপ্ত হয়ে ওঠে। মোটা অঙ্কের টিকিট কিনেও মেসিকে দেখতে না পাওয়ায় ক্ষুব্ধ দর্শকেরা গ্যালারির হোর্ডিং ভাঙচুর শুরু করেন। পরে গ্যালারির চেয়ার ভেঙে মাঠে ছুড়তে থাকেন, মাঠে পড়তে থাকে বোতল। হতাশা ও ক্ষোভ থেকে উত্তেজনা দ্রুত চরমে পৌঁছয়।